L 93/84
ET
Euroopa Liidu Teataja
31.3.2023
KOMISJONI RAKENDUSMÄÄRUS (EL) 2023/711, 30. märts 2023, millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1), võttes arvesse komisjoni 12. juuli 2019. aasta rakendusmäärust (EL) 2019/1198, millega kehtestatakse Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks, (2) eriti selle artiklit 2, ning arvestades järgmist:
A. KEHTIVAD MEETMED
(1)
13. mail 2013 kehtestas nõukogu oma rakendusmäärusega (EL) nr 412/2013 (3) (edaspidi „algne määrus“) lõpliku dumpinguvastase tollimaksu liitu imporditavate Hiina Rahvavabariigist pärit keraamiliste laua- ja kööginõude (edaspidi „vaatlusalune toode“) suhtes.
(2)
Määruse (EL) 2016/1036 (edaspidi „alusmäärus“) artikli 11 lõike 2 kohase aegumise läbivaatamise järel pikendas komisjon 12. juulil 2019 rakendusmäärusega (EL) 2019/1198 algse määruse meetmete kehtivust viie aasta võrra.
(3)
Pärast alusmääruse artikli 13 lõike 3 kohase meetmetest kõrvalehoidmise uurimist muutis komisjon 28. novembril 2019 rakendusmäärust (EL) 2019/1198 oma rakendusmäärusega (EL) 2019/2131 (4).
(4)
Algses uurimises oli Hiina Rahvavabariigi (edaspidi „Hiina RV“) eksportivate tootjate uurimiseks kasutatud väljavõttelist uuringut vastavalt määruse (EL) 2016/1036 artiklile 17.
(5)
Komisjon kehtestas valimisse kaasatud Hiina RV eksportivatele tootjatele keraamiliste laua- ja kööginõude impordi suhtes individuaalsed dumpinguvastase tollimaksu määrad vahemikus 13,1–18,3 %.
Valimisse kaasamata koostööd tegevatele eksportivatele tootjatele kehtestati 17,9 % tollimaksumäär.
Valimisse kaasamata koostööd tegevad eksportivad tootjad on loetletud rakendusmäärusega (EL) 2019/2131 muudetud rakendusmääruse (EL) 2019/1198 I lisas.
Lisaks kehtestati Hiina RVst pärit keraamilistele laua- ja kööginõudele üleriigiline tollimaksumäär 36,1 %, mis kehtib selliste äriühingute suhtes, kes ei andnud endast teada või ei teinud uurimise käigus koostööd.
(1) ELT L 176, 30.6.2016, lk 21.
(2) ELT L 189, 15.7.2019, lk 8.
(3) Nõukogu 13. mai 2013. aasta rakendusmäärus (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 131, 15.5.2013, lk 1).
(4) Komisjoni 28. novembri 2019. aasta rakendusmäärus (EL) 2019/2131, millega muudetakse rakendusmäärust (EL) 2019/1198, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks (ELT L 321, 12.12.2019, lk 139).